﻿ CE NU MERGE LA MAŞINĂRIILE DE CREŞTERE URBANĂ DIN ROMÂNIA? CAZUL ORAŞELOR MICI  DIN NORD-VESTUL TRANSILVANIEI ADRIAN HATOS raşele mici din România au fost lovite puternic, în perioada postcomunistă, de dispariţia economiei industriale de care O erau dependente, ceea ce a dus la pierderi masive de resurse umane şi materiale. Articolul meu studiază caracteristicile care împiedică planificarea şi implementarea acţiunilor dedicate opririi declinului şi lansării dezvoltării durabile în astfel de localităţi utilizând cadrele teoretice ale oraşelor ca maşină de creştere şi ale regimurilor de creştere urbană. Pentru început argumentez premisa abordării coaliţiilor de dezvoltare ca acţiuni colective, iar apoi investighez câteva ingrediente necesare care pot explica (ne)emergenţa sau lipsa de eficacitate a coaliţiilor de dezvoltare din micile oraşe româneşti. Folosind observaţii personale nesistematice din câteva localităţi din nord-vestul Transilvaniei discut principalele obstacole care frânează succesul coaliţiilor de dezvoltare locală: mituri locale şi cultura neputinţei, resurse umane precare, acţiunea coaliţiilor antidezvoltare şi leadershipul deficient. În final, propun ca bază a ieşirii din cercul vicios al condiţiilor contrare dezvoltării înţelegerea oraşului ca şi comunitate de practici în care învăţarea ar trebui să aibă un rol important. Cuvinte-cheie: coaliţii de dezvoltare locală, maşinărie de creştere, capital social, collective-self-efficacy. DEZVOLTAREA DURABILĂ A ORAŞELOR. PREMISE TEORETICE Dezindustrializarea, declinul demografic şi problemele grave de infrastructură moştenite produc un stress grav asupra calităţii vieţii din multe oraşe româneşti (Dan şi Dan, 2003). Micile localităţi urbane, ne referim în principal la acele localităţi cu populaţie mai mică de 20 000 de locuitori care, aflate în zona de influenţă a unor municipii importante, au fost lovite în mod deosebit de transformările economice şi sociale postcomuniste, prin pierderile masive de resursă umană şi de declinul resurselor materiale, prin desfiinţarea economiilor industriale de care depindeau, în mare măsură (Stănculescu şi Berevoescu, 2004). Astfel, atragerea investiţiilor pentru regenerarea oraşelor, pentru refacerea capacităţilor acestora de a îndeplini diferitele funcţii pentru viaţa locuitorilor, a devenit un obiectiv major, implicând diversificarea Adresa de contact a autorului: Adrian Hatos, Universitatea din Oradea, Facultatea de Ştiinţe Socio- Umane, C.P. nr. 114, Oficiul Poştal 1, str. Universităţii, nr. 1, Oradea, România, email: ahatos@gmail.com. CALITATEA VIEŢII, XXI, nr. 3–4, 2010, p. 351–364 352 ADRIAN HATOS 2 surselor de atracţie ale oraşului în direcţia accentuării capacităţilor sale comerciale şi de divertisment (Chelcea, 2008; Petrescu, 2008). În aceste condiţii, planificarea strategică a dezvoltării durabile a oraşelor a devenit una dintre preocupările constante ale politicilor urbane, în ultimele decenii, atât în SUA, cât şi în Uniunea Europeană. Astfel, una dintre axele de acţiune ale programului sectorial Dezvoltare Regională implementat în cadrul programului de ajustare structurală convenit între România şi UE a fost acela de a sprijini elaborarea şi punerea în practică a unor planuri de dezvoltare pentru localităţile urbane din ţara noastră. Diferenţele dramatice între localităţi, în ceea ce priveşte succesul în redactarea şi implementarea unor planuri de dezvoltare, precum şi mizele practice ale dezvoltării, au incitat la studierea condiţiilor şi mecanismelor prin care regenerarea sau restructurarea urbană se produc sau, dimpotrivă. Întrucât ieşirea din starea de subdezvoltare sau de declin este ţinta programelor de dezvoltare, invocarea acestora ca scuză pentru pasivitatea elitelor în faţa degradării economice şi sociale este, evident, inacceptabilă. Este evident că absenţa acţiunilor colective necesare pentru gândirea, elaborarea, finanţarea şi implementarea programelor de dezvoltare îşi are originea în dinamica internă a colectivităţii, mai ales a elitei locale şi a relaţiilor acesteia cu instituţiile administrative centrale şi mediul de afaceri. Paginile care urmează vor aprofunda acest argument, subliniind faptul că problema dezvoltării din localităţile româneşti contemporane poate fi înţeleasă pornind de la paradigmele oraşului ca maşinărie de creştere şi paradigma regimurilor de guvernare urbană. Continuând analiza maşinăriei de creştere, voi indica modul în care teoretizările mişcărilor sociale şi ale acţiunilor colective pot ajuta înţelegerea răspunsurilor diferenţiate pe care colectivităţile urbane le dau unor probleme de dezvoltare similare. Aplicând cadrul conceptual al teoriei mişcărilor sociale voi continua prin identificarea unor probleme de dinamică internă a colectivităţilor, în principal ale structurii şi funcţionării elitei locale, precum şi anumite elemente ale culturii locale care au efect negativ asupra probabilităţii realizării şi acţiunii eficiente a coaliţiilor de dezvoltare locală. COALIŢIILE DE DEZVOLTARE LOCALĂ CA ACŢIUNE COLECTIVĂ Principalele direcţii de cercetare sociologică a evoluţiei oraşelor, în condiţiile restructurării economice aduse de dezindustrializare, sunt: „oraşul ca maşinărie de creştere” (Molotch, 1976) şi „regimurile de guvernare urbană” (Stone, 1989). Ambele teorii admit că dezvoltarea oraşelor depinde de apariţia şi funcţionarea coaliţiilor de dezvoltare locală, care sunt constituite din reţele de întreprinderi private şi reprezentanţi ai administraţiei locale, între care se realizează înţelegeri formale sau informale pentru dezvoltare (vezi Petrescu, 2008). Literatura occidentală despre sărăcia urbană a subliniat importanţa implicării comunitare în planificarea şi implementarea unor politici de dezvoltare urbană durabilă (Small, 2002). Indiferent de formele pe care le 3 CE NU MERGE LA MAŞINĂRIILE DE CREŞTERE URBANĂ DIN ROMÂNIA? 353 iau acţiunile participative, acestea evidenţiază rolul important pe care îl are implicarea civică în politicile urbane prin ceea ce este denumit, adeseori, guvernare informală (informal governance, vezi Crenson, 1983). Având în vedere caracterul voluntar al participării şi faptul că rezultatul cel mai important al acesteia este, de obicei, un bun public, deşi adeseori se urmăresc şi beneficii private de diverse ordine de mărime, coaliţiile de dezvoltare locală sunt instanţe de mişcare socială neprotestatară, de acţiune colectivă orientată către influenţarea şi modificarea politicilor locale. Tratarea problemei coaliţiilor de dezvoltare ca problemă de acţiune colectivă a fost iniţiată, de altfel, încă din 1993 de către Stone (1993), care a arătat că regimurile urbane – înţelese ca modalităţi prin care actorii locali mediază presiunile externe de tipul schimbărilor economice – depăşesc problemele de acţiune colectivă şi asigură participarea în coaliţii de guvernare urbană, prin distribuirea de stimulente selective, de genul contractelor publice, slujbelor sau a facilităţilor pentru anumite vecinătăţi. Fie că se urmăreşte binele general sau obţinerea de profituri egoiste, acestea depind de dezvoltarea localităţii, mai precis, de mărimea investiţiilor atrase. Existenţa finanţărilor publice masive pentru regenerare urbană, precum finanţările europene pentru Planurile Integrate de Dezvoltare Urbană, reduce dramatic riscurile economice pe care le suportă partenerii coaliţiilor de dezvoltare. În timp ce perspectiva participativă asupra politicilor locale subliniază importanţa iniţiativelor locale, nu putem ignora faptul că majoritatea demersurilor de acest fel din România ultimilor ani constituie rezultatul unor demersuri de sus în jos, fiind exemple de sinergie stat– societate civilă (Evans, 1997) sau, mai bine, de dezvoltare participativă sponsorizată ori oportunistă. Din această perspectivă, o atenţie deosebită merită caracteristicile elitelor locale, structura acestora şi resursele de leadership pe care le pot furniza pentru coaliţiile de dezvoltare locală. În condiţiile sociologice şi economice ale oraşelor postsocialiste (vezi Kulcsár şi Domokos, 2005), transformarea prin participare comunitară la coaliţiile de dezvoltare este, de asemenea, un deziderat greu de atins. Potrivit autorului ungar, dependenţa extraordinară de alocaţiile bugetare de la stat, puterea de negociere a corporaţiilor internaţionale şi atracţia pe care o produc, inerent, fondurile europene pentru elita economică locală, lasă puţin loc pentru formarea şi manifestarea unor grupuri de iniţiativă cetăţeneşti. Formarea şi funcţionarea acestor coaliţii de dezvoltare care reunesc diferitele categorii ale elitei locale sunt determinante pentru perspectivele de dezvoltare ale localităţilor din România, mai ales a celor de dimensiuni mici – aşa cum vom vedea în paginile următoare. DINAMICA COALIŢIILOR DE DEZVOLTARE Există o vastă literatură dedicată structurii, organizării şi evoluţiei coaliţiilor de dezvoltare locală. Mai puţin frecvente sunt analizele care leagă apariţia şi funcţionarea acestor structuri mai mult sau mai puţin formale de caracteristicile 354 ADRIAN HATOS 4 colectivităţilor, pornind de la teoretizările acţiunii colective şi ale mişcărilor sociale. În rândurile care urmează voi investiga câteva aspecte de structură şi proces cu impact pentru funcţionarea acestor coaliţii, aplicând concepte preluate din teoria şi metodologia studiului acţiunii colective pe care le voi explica succint în rândurile care urmează: resurse, leadership şi cultură. Pentru un cititor avizat în domeniu, aceste trei elemente compun ceea ce se numeşte, îndeobşte, capitalul social al unei colectivităţi. În această linie, argumentul central al lucrării noastre este simplu: soluţionarea problemelor de dezvoltare în micile localităţi urbane din nord–vestul Transilvaniei depinde de stocurile de capital social din acestea. RESURSE, STRUCTURA COLECTIVITĂŢII În ştiinţele politice a fost populară, în anii ’70 şi ’80, explicarea participării politice prin resursele adiţionale pentru implicare, oferite de un status superior. Lipsa specificării mecanismelor cauzale care leagă statusul socioeconomic de participare, în afară de efectul direct al banilor şi timpului, a fost corectată ulterior de Brady, Verba şi Schlozman (1995), prin introducerea conceptului de competenţe civice, definite ca şi „capacităţi de comunicare şi organizare esenţiale acţiunii politice”, dar care pot fi definite ca şi competenţe generale acumulate în timpul vieţii şi pot fi transmise de la un domeniu la altul. Lipsa competenţelor civice, a abilităţilor şi a cunoştinţelor necesare pentru o contribuţie eficientă poate duce la un deznodământ negativ al iniţiativelor de dezvoltare. Nu doar existenţa resurselor, ci şi distribuţia acestora poate fi importantă pentru probabilitatea mobilizării şi a succesului. Punctul de vedere al lui Olson (1965) în această chestiune este evident: eterogenitatea grupului ar fi, altfel spus, benefică pentru mobilizarea coaliţiei de dezvoltare, măcar pentru faptul că micul grup privilegiat, datorită mărimii sale, este mai uşor de organizat. Varughese şi Ostrom (2001) au arătat că organizarea cooperării poate depinde de tipul şi intensitatea eterogenităţii din grup. Mai mult, efectul anumitor tipuri de inegalitate asupra exprimării intereselor individuale poate fi condiţionat de prezenţa experienţelor de cooperare anterioare şi a conducerii (leadership). Dincolo de simpla distribuţie a resurselor, dinamica colectivităţii poate influenţa în mod decisiv deznodământul unei situaţii percepute de unii ca solicitând iniţiativă de dezvoltare. Cernea (apud Varughese şi Ostrom, 2001) a arătat că diferenţele de clasă pot împiedica eforturile de organizare a gestionării resurselor în colectivităţile rurale. Cooperarea este obstrucţionată când indivizii provin din categorii de clasă sau sociale diferenţiate, de lipsa încrederii sau de incapacitatea înţelegerii reciproce. Astfel, în procesul de stabilire a unor reguli şi de implementare a lor trebuie depăşite multe conflicte. Acestea pot deriva nu doar din interese diferite, dar şi din viziuni specifice referitoare la structura relaţiilor, autoritate, interpretarea regulilor, încredere şi reciprocitate. Se pare că eterogenitatea are un impact semnificativ şi în măsura în care este însoţită de o încadrare polemică a situaţiei resurselor de către actori. Percepţia unui 5 CE NU MERGE LA MAŞINĂRIILE DE CREŞTERE URBANĂ DIN ROMÂNIA? 355 conflict de interese este un ingredient necesar în obstrucţionarea acţiunii colective. Astfel, în condiţii de mare eterogenitate a intereselor, reale sau percepute, ne putem aştepta la apariţia unor adevărate coaliţii care se opun dezvoltării şi care pot obstrucţiona apariţia sau activitatea celor orientate către dezvoltarea localităţilor. LEADERSHIP Studiile teoretice dedicate acţiunii colective au subliniat, adeseori, importanţa existenţei unei minorităţi cu resurse şi interese importante pentru realizarea acţiunii colective (Oliver, Marwell, şi Teixeira, 1985; Olson, 1965). Importanţa unei asemenea minorităţi ca şi a capacităţii de organizare a căpătat numeroase confirmări empirice. Unele studii privind ingredientele necesare ale dezvoltării au semnalat rolul important care revine capacităţii de acţiune autonomă calificată, capacităţii de conducere, experienţei de conducere şi nivelului de instrucţie (Krishna, 2001). Analizând organizarea rezistenţei anticoloniale a ţăranilor vietnamezi Popkin (1979) recunoaşte importanţa liderilor şi conducerii asupra reuşitei organizaţiei. El numeşte persoana care organizează acţiunea colectivă „antreprenor politic” – concept pe care îl preia de la Frohlich, Oppenheimer şi Young (1971) – şi îi defineşte rolul ca fiind acea persoană „care este capabilă să investească timp şi resurse pentru a coordona contribuţia altora pentru producerea bunului colectiv”. Analiştii mişcărilor sociale au recunoscut, de obicei, importanţa liderilor ca organizatori (McAdam, McCarthy şi Zald, 1988). CULTURA Literatura capitalului social a insistat, suficient credem noi, asupra importanţei normelor şi atitudinilor pentru realizarea unor niveluri anume ale cooperării (Elster, 1989; Ostrom, 1998). O contribuţie importantă şi operaţională, din altă direcţie, la analiza culturală a acţiunii colective a fost introdusă de accentul recent asupra cadrelor mişcărilor în cercetarea mişcărilor sociale. Mobilizarea în acţiune colectivă presupune judecarea situaţiei grupului ca fiind nedreaptă, dezagreabilă, precum şi trecerea de la blamarea de sine la blamarea sistemului pentru situaţia existentă (McAdam, 1982). O astfel de trecere necesită anumite vederi despre lume, anumite moduri de analiză a situaţiilor de viaţă, prin criterii de corectitudine şi de atribuire a cauzelor. Seturile de „credinţe şi acţiuni orientate spre scop, care inspiră şi justifică acţiuni şi campanii ale organizaţiilor de mişcări sociale” (Benford şi Snow, 2000), au fost numite „cadre ale acţiunii colective”. În mod corespunzător, concepţiile similare care inhibă participarea în acţiune colectivă pot fi denumite, parafrazând, cadre ale „inacţiunii colective”. Cadrele acţiunii colective îşi au originea în „cadre fundamentale” (master frames), care slujesc la înţelegerea generală a situaţiei individului sau a colectivităţii. În continuarea acestei concepţii, Small propune noţiunea de cadru narativ al vecinătăţii, care ar fi „setul în permanentă schimbare, dar în acelaşi timp concret, de categorii” 356 ADRIAN HATOS 6 (Small, 2002), prin care membri ai unei vecinătăţi înţeleg vecinătatea, îi atribuie o anumită simbolistică, calităţi şi istoric posibil mitizat... CONTEXTUL DATELOR ŞI METODOLOGIE Lucrarea de faţă este rezultatul observaţiilor nesistematice pe care le-am realizat în principal în perioada 2008–2009, fiind implicat în elaborarea de programe de dezvoltare locală ale mai multor localităţi urbane mici din judeţul Bihor. În calitate de consultant pentru elaborarea Planurilor Integrate de Dezvoltare Urbană ale acestor orăşele am fost nevoit să culeg date sistematice referitoare la probleme de dezvoltare ale acestora. Pentru aceasta, am realizat sondaje de opinie, am moderat focus grupuri cu simpli cetăţeni sau cu notabilităţi locale şi am desfăşurat interviuri individuale cu diverşi actori din aceste colectivităţi. Pe de altă parte, munca de elaborare a planurilor de dezvoltare m-a pus în legătură cu numeroase persoane interesate în stabilirea priorităţilor şi orientarea resurselor de dezvoltare. Rezultatele principale ale muncii mele au fost Planurile de Dezvoltare, depuse spre finanţare din partea Uniunii Europene prin Planul Operaţional Regional. Din această perspectivă, consideraţiile din paginile următoare despre sursele succesului şi eşecului în realizarea şi funcţionarea coaliţiilor de dezvoltare sunt doar secundare. Ele nu sunt rezultatul unor activităţi metodice de culegere a datelor, ci, mai degrabă, al unei experienţe etnografice şi al unei reflecţii autobiografice. De aici, se pot deduce limitele, dar, poate, şi avantajele abordărilor mele. REZULTATE Cadre ale cooperării în colectivităţile urbane: cultura neputinţei şi alte mituri inhibitoare Putem vorbi de un set de credinţe şi practici locale care inhibă orice investiţie în colectivitate, dincolo de condiţiile structurale ale colectivităţii. În observaţiile mele de teren am identificat trei astfel de componente culturale cu efect negativ asupra perspectivelor acţiunii colective, în micile oraşe din nord-vestul Transilvaniei: miturile negative, cultura neputinţei şi lipsa viziunii de dezvoltare. Efectul elementelor structurale negative este augmentat sau inhibat de subcadre denumite, îndeobşte, mituri locale, termen care exprimă narativ credinţe arareori valide despre anumite elemente importante ale realităţii locale. Aşa cum sugerează şi titulatura propusă, locuitorii unei regiuni pot manifesta credinţe despre lucrurile care afectează potenţialul de dezvoltare al zonei, credinţe care pot, adesea, să aibă o corespondenţă discutabilă cu realitatea. Acestea adevăruri primite de-a gata pot fi extensii ale unor prejudecăţi sau stereotipuri, ori mituri formate prin influenţa unor agenţi de opinie importanţi, precum presa, specialiştii etc., a căror competenţă nu este judecată suficient de critic, ori chiar enunţuri cu valoare axiomatică, rezultate din experienţe indirecte neverificate. 7 CE NU MERGE LA MAŞINĂRIILE DE CREŞTERE URBANĂ DIN ROMÂNIA? 357 Un exemplu în acest sens este credinţa unanimă a locuitorilor unui mic municipiu că finalizarea autostrăzii care va trece prin preajma localităţii lor va avea un efect pozitiv asupra perspectivelor de dezvoltare ale acesteia. Alternativa negativă, a ocolirii localităţii de fluxurile de posibili turişti cărora variantele mai atrăgătoare din interiorul Transilvaniei le vor fi mai accesibile este arareori pomenită în discuţiile localnicilor. Un alt exemplu de mit se referă la cunoscutele prejudecăţi privind caracterul, abilităţile unor tipuri de persoane. Acestea afectează, în zona la care ne referim, în mod precumpănitor credinţele despre resursele motivaţionale ale persoanelor de etnie roma, care ar lăsa proiectele de dezvoltare din aceste comunităţi fără perspectivă. Pe de altă parte, în discuţiile mele cu diverşi actori din regiune, am aflat destule prejudecăţi ale românilor despre maghiari, dar şi invers. Deosebit de dăunătoare pentru dezvoltare este caracterul de mit al prejudecăţilor şi rezilienţa lor în sistemul de reprezentări, creând adevărate blocaje în evaluarea resurselor şi a variantelor de acţiune. Asociată acestei probleme este senzaţia generalizată a zădărniciei oricărei iniţiative de dezvoltare, de mai bine, pe care o putem asocia conceptului de neajutorare, dobândită din psihologie. Din punct de vedere psihologic, sindromul culturii neputinţei reflectă o slabă eficacitate colectivă percepută, rezultat al unor experienţe colective sistematic negative (Bandura, 1998). Un asemenea cadru al acţiunii colective califică situaţiile indezirabile ca fiind fără ieşire, iar încercările de soluţionare ca inutile, justificările folosite de obicei pentru a refuza implicarea fiind de natură a trăda simptome ale „neajutorării învăţate”. Ideea că nu se poate face nimic este, de cele mai multe ori, un mit a cărei dislocare este obiectivul acţiunilor de capacitare a resurselor locale. O asemenea constatare subliniază faptul că programele de dezvoltare constituie şi oportunităţi de dezvoltare personală a locuitorilor, veritabile instanţe de educaţie informală. Pe de altă parte, o comunitate poate dispune de anumite resurse de dezvoltare nebănuite, începând de la formula simplă a admiterii importanţei unei viziuni de dezvoltare şi până la exprimarea acesteia într-o formă mai mult sau mai puţin detaliată. O viziune de dezvoltare împărtăşită de majoritatea actorilor locali este importantă deoarece constituie un proiect comun, în jurul căruia se pot mobiliza resursele locale, în scopul realizării obiectivelor sale operaţionale. Cum ajunge o comunitate, mai ales elita acesteia, să fie lipsită de o perspectivă asupra direcţiei de dezvoltare, a viitorului localităţii? Lipsa viziunii de dezvoltare poate fi doar efectul adeziunii la o perspectivă de dezvoltare negativă. Acest pesimism local este o faţetă a culturii neputinţei. Declinul demografic, emigrarea masivă a celor tineri, pauperizarea şi degradarea condiţiilor de trai, inclusiv a infrastructurii materiale locale, creează un nod de probleme, văzute, cel mai adesea, ca şi cercuri vicioase, din care ieşirea este greu de sesizat. Aşa cum notam şi mai sus, o asemenea stare de fapt solicită programe de dezvoltare asistate din afară, în condiţiile uşor de prevăzut ale precarităţii resurselor umane, inclusiv cele de leadership, pe plan local. 358 ADRIAN HATOS 8 Resurse umane precare Pentru dezvoltare este nevoie de planuri, de proiecte, de implementare şi de rapoarte. Personalul administrativ de calitate reprezintă garanţia lucrului bine făcut la capitolele acestea. Peregrinările mele prin regiune, mai ales prin administraţiile satelor şi oraşelor, mi-au dovedit că sunt diferenţe uriaşe între primăriile pe care am apucat să le cunosc în cea ce priveşte înzestrarea cu oameni de calitate. Am cunoscut, încă din 2003, o comună din Sălaj care avea birou special pentru atragerea şi gestionarea finanţărilor externe, unde lucrau mai mulţi proaspeţi absolvenţi de facultate, în condiţii, să le spunem, „urbane”. Nu cred că surprindea pe nimeni succesul extraordinar al localităţii în rezolvarea problemelor de infrastructură, dar şi în construcţia identităţii locale şi zonale cu finanţări externe la care, chiar şi acuma, multe localităţi doar visează. Când vine vorba de a angaja specialişti în administraţia din micile localităţi, reacţia imediată şi aproape reflexă este, din partea tuturor, că „aici nu stă nimeni”, în sensul că tendinţa resursei umane este evadare. Din partea specialiştilor se găsesc argumente: condiţiile de viaţă, precum şi perspectivele sociale şi cele profesionale din rural sau din micile oraşe nu sunt atât de atrăgătoare precum cele din marile oraşe. Într-adevăr, problema resursei umane din administraţie este, în mare parte, suprapusă celei a resursei umane, în general, în astfel de localităţi. Lipsa locurilor de muncă în specialitate, a educaţiei sau a asistenţei medicale de calitate cântăresc greu în deciziile de a rămâne sau nu în localitate. În orice caz, slaba înzestrare cu specialişti a administraţiei în localităţile cu resurse limitate reprezintă unul dintre principalele obstacole în calea dezvoltării acestora. Efectele conflictului politic Importanţa extraordinară a politicului face, adeseori, ca deznodământul iniţiativelor de dezvoltare să fie incert, depinzând nu atât de interesul public cât de jocurile de putere din colectivitate. Am arătat deja că politicul este de o importanţă extraordinară, deoarece aceasta este calea către resursele statului, de care majoritatea micilor localităţi depind, în condiţiile lipsei unei baze de impozitare locală serioasă. În anul 2000, aşa cum arăta un studiu al IPP (Ghinea şi Ciocan, 2000), în micile localităţi urbane din România, partea din bugetele locale care provenea din redistribuiri de la bugetul central pe diferite căi, varia între 75–85%. Doar oraşele mari, de peste 100 000 de locuitori aveau norocul unei dependenţe mai reduse de bugetul central. Această dependenţă de transferurile de la bugetul de stat nu s-a modificat în ultimii ani, crescând doar importanţa Consiliilor Judeţene în procesul de redistribuire. Cei care controlează bugetul local sunt, astfel, cei mai importanţi actori pe plan local, ceea ce explică încrâncenarea luptelor electorale din micile localităţi, fie urbane fie rurale ca şi poziţia impozantă a celor care au răzbit în aceste întreceri. Astfel, actorul care are şansa cea mai mare de a demara şi a promova iniţiative de dezvoltare este primarul, care, de asemenea, va influenţa într-o măsură decisivă şi destinele unor asemenea 9 CE NU MERGE LA MAŞINĂRIILE DE CREŞTERE URBANĂ DIN ROMÂNIA? 359 programe. Toate iţele deciziilor importante pentru un plan de creştere vor trece, inevitabil, pe la primar. Întrucât orice rezultat pozitiv, inclusiv dezvoltarea locală, poate fi folosit în scopuri electorale dacă nu, mai rău, valorificat în scopuri egoiste, este de înţeles tentaţia, din partea opoziţiei locale, de a împiedica încercările grupărilor aflate la cârma guvernării locale de a promova investiţii şi îmbunătăţirea condiţiilor locale. Probabilitatea unei asemenea desfăşurări depinde, în mod evident, de structura elitei locale, de interesele diferitelor grupări, de echilibrul dintre acestea şi de capacitatea de a negocia, de o parte şi de alta, o distribuţie a beneficiilor care să preîntâmpine sabotajul din partea celor care se aleg cu partea cea mai mică. „Beneficiile” subdezvoltării şi coaliţiile antidezvoltare Nu este adevărat că dezvoltarea localităţilor oraşelor şi a satelor este în beneficiul tuturor. Aproape întotdeauna se găsesc categorii consistente de actori care extrag beneficii din nefericirea altora. Aceştia acţionează ca autentici prădători oportunişti care, avertizaţi de perspectiva ieşirii localnicilor din dependenţă, se coalizează şi acţionează de cele mai multe ori cu o eficienţă remarcabilă. Mulţi dintre fericiţii angajatori din localităţile cu rate înalte ale şomajului, din zone sărace, au tot interesul ca situaţia de deprivare să se menţină. Pe de altă parte, anumite activităţi economice şi administrative există datorită problemelor sociale. Angajaţii din anumite servicii sociale sau persoane care sunt implicate în distribuirea prestaţiilor pot vedea, la fel, dezvoltarea locală ca un pericol pentru poziţiile lor. Evident că asemenea situaţii sunt agravate de izolarea geografică a localităţii, care sporeşte costurile evadării pentru cei care suferă consecinţele unor asemenea situaţii. Cunoaştem exemple în care materializarea unor parcuri industriale a fost zădărnicită de eforturile unor industriaşi locali, angoasaţi că diversificarea locurilor de muncă pe plan local va duce la creşterea salariilor. Proiectele de dezvoltare rurală pot fi zădărnicite de arendaşi puternici, care au tot interesul în menţinerea dependenţei localnicilor de contracte de asociere oneroase. În acelaşi timp, dezvoltarea duce la reconfigurarea stratificării sociale, perspectivă care nu este neapărat fericită din punctul de vedere al celor care reprezintă, actualmente, comunităţile. Dezvoltarea localităţilor poate avea efecte redistributive, ceea ce nu este neapărat în beneficiul statusului elitelor actuale în comunitate, astfel că, adeseori, membri ai elitei se opun programelor de dezvoltare pe care simt că nu le pot controla. Un exemplu în acest sens este cel al comunităţilor de romi, în care starea de excluziune este permanentizată şi de interesul mai multor categorii dintre aceştia în păstrarea status-quo-ului, judecat, de altfel, declarativ, ca fiind inacceptabil. De pildă, nu toţi bărbaţii văd un interes în integrarea femeilor pe piaţa muncii, deoarece, astfel, s-ar reduce dependenţa acestora de resursele pe care ei le furnizează afectând negativ poziţia masculină. Un centru de zi care angaja femei rome, pe care l-am vizitat mai demult în Bacău, avea probleme din cauza opoziţiei acerbe a soţilor femeilor 360 ADRIAN HATOS 10 angajate, care recurgeau chiar şi la violenţă pentru a împiedica ieşirea femeilor de sub tutela lor totală. În umbra sărăciei, a subdezvoltării, a incapacităţii, dar şi a corupţiei administrative proliferează economii subterane, pentru care unii găsesc justificări chiar morale, prin lipsa alternativelor. Furtul de lemne în masă, întâlnit în zonele sărace din Bistriţa- Năsăud sau Maramureş, sau economiile infracţionale din anumite comunităţi rome pot avea scuzele lor, dar creează reţele şi motivaţii puternice pentru împiedicarea iniţiativelor de dezvoltare. Aşa cum în literatură se vorbeşte de coaliţii de dezvoltare, putem foarte bine să denumim structurile, adeseori foarte puternice, care se opun modernizării, coaliţii antidezvoltare. Probleme de leadership Mobilizarea resurselor umane pentru tot ceea ce înseamnă iniţierea unui program de dezvoltare înseamnă formularea şi transmiterea viziunii de dezvoltare, coordonarea şi monitorizarea acţiunilor şi, adeseori, asumarea unor responsabilităţi disproporţionate cu cele ale celorlalţi membri ai colectivităţii. Leadershipul presupune calităţi personale, competenţe, ca şi o consacrare informală din partea comunităţii, altfel spus, legitimitate. Sărăcia resurselor umane poate duce la dificultăţi în evidenţierea unui asemenea personaj. Pe un asemenea fond, leadershipul poate fi deficitar, fie el şi cel existent la nivelul administraţiei locale, votul popular nefiind, neapărat, un certificat de competenţă managerială. Soluţia acestor probleme nu este uşoară. Pe termen lung, rezerva de lideri trebuie cultivată printr-o politică de resurse umane a comunităţii, care trebuie să facă parte din însăşi strategia de dezvoltare a localităţii, dar care presupune consensul în jurul câtorva principii şi direcţii de dezvoltare clare. Pe termen scurt, în situaţii de criză, atribuţiile de conducere pot fi distribuite, în funcţie de competenţe, prin mecanisme simple de delegare a autorităţii – ceea ce presupune existenţa unor asemenea persoane ori, în anumite situaţii, subcontractarea unor agenţii, firme al căror domeniu de activitate este chiar acesta. Pe de altă parte, anumite structuri de reţea din comunitate pot să influenţeze tipul de om care emerge ca lider al colectivităţii. Coaliţiile antidezvoltare de care vorbeam mai înainte pot, să impună, în poziţii cheie, agenţi capabili să împiedice iniţiative lăudabile de îmbunătăţire a calităţii vieţii locuitorilor sau oameni bine intenţionaţi dar incapabili să acţioneze eficient pentru dezvoltarea comunităţii. DISCUŢIE Observaţiile de teren prilejuite de participarea în câteva exerciţii de dezvoltare urbană şi sistematizate în paginile anterioare mi-au indicat relevanţa şi validitatea perspectivei acţiunii colective în înţelegerea emergenţei şi dinamicii coaliţiilor de dezvoltare din micile oraşe transilvănene. Aplicând terminologia capitalului social putem grupa factorii analizaţi în două dimensiuni mari de capital social: resurse agregate de capital social individual şi elemente de structură ale colectivităţii. 11 CE NU MERGE LA MAŞINĂRIILE DE CREŞTERE URBANĂ DIN ROMÂNIA? 361 Chiar dacă resursele umane sunt precare, situaţie specifică micilor oraşe aflate în dependenţă de centrele urbane mari, imposibilitatea constituirii coaliţiilor de dezvoltare eficiente se poate atribui mai degrabă deficitelor de leadership şi handicapurilor culturale. În acest din urmă domeniu se deschide un câmp larg de aplicaţie antropologiei culturale şi psihologiei sociale în domeniul acţiunii colective. Observaţiile noastre au confirmat că eforturile de mobilizare a resurselor pentru participare în coaliţiile de dezvoltare sunt afectate de nivelurile scăzute ale sentimentelor de eficacitate colectivă sau de ceea ce am denumit cultura neputinţei şi anumite mituri negative, elemente constitutive ale cadrelor locale de acţiune colectivă cu potenţial de inhibare a coaliţiilor de dezvoltare. Constituirea unei coaliţii de dezvoltare depinde de numeroşi factori de context – dintre care importanţi, în contextul prezentului studiu, sunt structura de oportunităţi a colectivităţii şi compoziţia acesteia. Deşi obiectivul unei astfel de coaliţii este şi configurarea unei viziuni consensuale privind problemele comunităţii şi soluţiile la acestea, conflictele, opoziţiile, competiţia din sânul colectivităţii trebuie întotdeauna presupuse ca fiind dificultăţi de depăşit. Contextul în care coaliţiile de dezvoltare iau naştere este unul dinamic. Una dintre constatările mele importante este că nu doar dezvoltarea iscă acţiune colectivă dar şi menţinerea status-quo-ului, care poate fi apărat de veritabile coaliţii antidezvoltare. În cazul acestora, porţiuni importante ale resurselor de cooperare din colectivitate sunt valorificate pentru contracararea eforturilor de dezvoltare, situaţie care constituie unele dintre cele mai formidabile provocări cărora trebuie să le facă faţă actorii înscrişi în demersurile de dezvoltare. Existenţa coaliţiilor anti- dezvoltare demonstrează, pe de altă parte, faptul că capitalul social în sine nu este o condiţie suficientă a cooperării cu miză pozitivă, el putând fi investit şi pentru acţiune colectivă destinată împiedicării dezvoltării. Armonizarea perspectivelor privind interesele individuale şi de grup este, astfel, una dintre sarcinile permanente ale celor aflaţi în elita locală. CONCLUZII ŞI RECOMANDĂRI Toate evidenţele empirice indică faptul că, în localităţile postsocialiste, la fel ca şi în majoritatea cazurilor din colectivităţile urbane din ţările avansate, dezvoltarea este rezultatul acţiunilor şi iniţiativelor provenite din interiorul elitei locale şi al raporturilor acestora cu cei doi actori externi importanţi: statul şi posibilii investitori privaţi. Modelul de dezvoltare al acestor oraşe este corespunzător însă celui al maşinăriei de creştere, prin coaliţii de dezvoltare care se formează prin acţiune colectivă la nivelul diverselor categorii de actori ai elitei locale. Literatura despre dezvoltare urbană pune în prim-planul abordărilor problemele şi soluţiile la acestea. Din acest punct de vedere, ieşirea dintr-o situaţie de declin sau de deprivare este o chestiune de management sau de capacitate administrativă. Conceptualizarea planificării şi implementării dezvoltării ca acţiune 362 ADRIAN HATOS 12 colectivă mută accentul către procesualitatea socială a iniţiativelor locale şi subliniază numeroasele dificultăţi inerente pe care un asemenea demers le poate întâmpina. Modelul sugerat în paginile de mai sus poate fi expus, pe scurt, ca unul al emergenţei şi dinamicii coaliţiilor de dezvoltare ca acţiune colectivă. Din datele prezentate reiese că mobilizarea unei astfel de acţiuni colective depinde de existenţa unei anumite viziuni de dezvoltare, de o elită energică şi competentă şi de o percepţie pozitivă asupra posibilităţilor şi perspectivelor colectivităţii. În demersurile sale, coaliţia de dezvoltare trebuie să depăşească interesele convergente, să aplaneze competiţiile posibile cu coaliţiile antidezvoltare şi să depăşească un prag critic de participare, prin eforturi de mobilizare susţinute. Capacitatea de mobilizare a resurselor poate să găsească, aşa cum am subliniat, piedici semnificative în cultura locală. Mă refer la sistemul de credinţe şi reprezentări referitoare la interesele, oportunităţile şi capacitatea locală. Experienţa mea arată că o istorie de experienţe negative poate contribui la configurare unei culturi a neputinţei, care are capacitatea de a se dovedi deosebit de rezistentă la eforturi de schimbare, mai ales dacă este augmentată de anumite mituri negative şi/sau de lipsa unei viziuni de dezvoltare. Importanţa aspectelor culturale şi psihosociologice pentru succesul eforturilor de dezvoltare sugerează că o coaliţie de dezvoltare nu este doar un for de dezbatere şi de decizie sau un instrument de advocacy, ci un veritabil vehicul de educaţie comunitară, în vederea activării şi punerii în practică a unei comunităţi de practici (Wenger, 1998). Potrivit savantului francez, „comunităţile de practici sunt grupuri de persoane care au probleme sau interese comune pe care le realizează sau le învaţă prin interacţiuni constante” (Wenger, 1998). Din acest punct de vedere, ocultarea problemelor de participare, îmbunătăţirea capacităţii de mobilizare şi armonizarea structurii de interese a colectivităţii depind de capacitatea acesteia de a învăţa, de a se transforma. Un exemplu în acest sens se poate oferi în ceea ce priveşte dezvoltarea resurselor umane în localitate. Am arătat mai sus că deficitul de specialişti este unul dintre handicapurile de care se lovesc localităţile urbane mici în intenţiile lor de creştere. Excepţia din exemplul de mai sus, din judeţul Sălaj, nu este doar pentru a întări regula, ci ascunde o lecţie învăţată şi aplicată de la început de conducătorii de acolo: totul trebuie să înceapă cu investiţia în oameni. Aceasta nu trebuie să fie doar o lozincă răsuflată, ci un set de principii de acţiune în gestiunea competenţelor, care trebuie să fie cu atât mai intensă cu cât handicapul regiunii este mai mare. Unii trebuie doar să-i atragă înapoi, acasă, pe tinerii plecaţi la studii. Alţii nu au aşa ceva şi chiar trebuie să facă ceva pentru a aduce specialişti din afară. Condiţiile de muncă sunt importante, dar poate chiar mai importante sunt relaţiile de muncă. Onestitatea şi respectul, alături de garanţia susţinerii progreselor personale, arătate faţă de specialiştii pe care autorităţile locale doresc să îi atragă pot face, uneori, mai mult decât terenurile de casă, locuinţele pentru tineri şi alte lucruri materiale pe care mulţi le văd ca singurele opţiuni pentru stabilizarea specialiştilor. Aceste calităţi necesare ale instituţiilor şi managementului acestora trebuie conştientizate în cadrul activităţilor de dezvoltare. 13 CE NU MERGE LA MAŞINĂRIILE DE CREŞTERE URBANĂ DIN ROMÂNIA? 363 Studiul meu este doar unul exploratoriu. Concluziile sale au doar o valoare de tentativă, având în vedere caracterul nesistematic al metodelor de culegere şi de analiză a datelor. Cunoaşterea şi explicarea dinamicii coaliţiilor de dezvoltare din localităţile urbane mici trebuie continuată cu eforturi mult mai riguroase, din punct de vedere teoretic şi metodologic. Astfel de demersuri se vor finaliza, cu necesitate, în recomandări fundamentate în cercetări robuste pentru practica dezvoltării comunitare în astfel de contexte. Modelul de analiză şi unghiul de abordare pentru practici poate fi, de asemenea, aplicat, unor altor situaţii de dezvoltare, precum cel al dezvoltării comunitare în mediul rural sau în anumite colectivităţi deprivate. BIBLIOGRAFIE 1. Bandura, A., Personal and collective efficacy in human adaptation and change, în Adair, D. B. J. G., Dion, K. L., (Ed.), Advances in Psychological Science: Social, personal, and cultural aspects, Hove, Psychology Press, 1998, pp. 51–71. 2. Benford, R., Snow, D., Framing Processes and Social Movements: An Overview and Assessment, în „Annual Reviews in Sociology”, 26(1), 2000, pp. 611–639. 3. Brady, H. E., Verba, S., Schlozman, K. L., Beyond Ses: A Resource Model of Political Participation, în „The American Political Science Review”, 89(2), 1995, pp. 271–294. 4. Chelcea, L., Bucureştiul postindustrial. Memorie, dezindustrializare şi regenerare urbană, Iaşi, Editura Polirom, 2008. 5. Crenson, M. A., Neighbourhood Politics, Harvard University Press, 1983. 6. Dan, A. N., Dan, M., Housing Policy in Romania in Transition: between State Withdrawal and Market Collapse, în Voicu, B., Rusu, H., (Eds.), Globalization, European Integration, And Social Development in European Postcommunist Societies, Sibiu, Psihomedia, 2003. 7. Elster, J., The cement of society, New York, Cambridge University Press, 1989. 8. Evans, P., State-society synergy: government and social capital in development, Berkeley, University of California at Berkeley, 1997. 9. Frohlich, N., Oppenheimer, J. A., Young, O. R., Political leadership and collective goods, Princeton, N.J., Princeton University Press, 1971. 10. Ghinea, A., Ciocan, S., Bugetele locale între teorie şi practică, în „Sociologie Românească”, (3–4), 2000. 11. Krishna, A., Moving from the Stock of Social Capital to the Flow of Benefits: The Role of Agency, World Development, 29(6), 2001, pp. 925–943. 12. Kulcsár, L. J., Domokos, T., The post-socialist growth machine: the case of Hungary, în „International Journal of Urban and Regional Research”, 29(3), 2005, p. 550. 13. McAdam, D., Political process and the development of Black insurgency, 1930–1970, Chicago, London, University of Chicago Press, 1982. 14. McAdam, D., McCarthy, J., Zald, M., Social movements, în Smelser, N. J., (Ed.), Handbook of Sociology, London, Sage, 1988, pp. 695–737. 15. Molotch, H., The city as a growth machine: Toward a political economy of place, în „American Journal of Sociology”, 82(2), 1976, p. 309. 16. Oliver, P., Marwell, G., Teixeira, R., A Theory of the Critical Mass. I. Interdependence, Group Heterogeneity, and the Production of Collective Action, în „American Journal of Sociology”, 91(3), 1985, p. 522. 17. Olson, M., The logic of collective action; public goods and the theory of groups, Cambridge, Mass., Harvard University Press, 1965. 18. Ostrom, E., A Behavioral Approach to the Rational Choice Theory of Collective Action, în „American Political Science Review”, 92(1), 1998, pp. 1–22. 364 ADRIAN HATOS 14 19. Petrescu, I., Rolul coaliţiilor de dezvoltare în regenerarea urbană. Cazul unui proiect de revitalizare a unei zone industriale din Bucureşti, în „Sociologie Românească”, (01), 2008, p. 74. 20. Popkin, S. L., The Rational Peasant: The Political Economy of Rural Society in Vietnam, University of California Press, 1979. 21. Small, M. L., Culture, Cohorts, and Social Organization Theory: Understanding Local Participation in a Latino Housing Project 1, în „American Journal of Sociology”, 108(1), 2002, pp. 1–54. 22. Stănculescu, M., Berevoiescu, I. (Eds.), Sărac lipit, caut altă viaţă!, Bucureşti, Editura Nemira, 2004. 23. Stone, C. N., Regime politics: governing Atlanta, 1946–1988, Kansas City, University Press of Kansas, 1989. 24. Stone, C. N., Urban regimes and the capacity to govern: A political economy approach, în „Journal of Urban Affairs”, 15(1), 1993, pp. 1–28. 25. Varughese, G., Ostrom, E., The Contested Role of Heterogeneity in Collective Action: Some Evidence from Community Forestry in Nepal, World Development, 29(5), 2001, pp. 747–765. 26. Wenger, E., Communities of practice: Learning, Cambridge University Press, 1998. mall Romanian towns have been hit during post-communist transformations by massive loss of human and economic S resources due to the vanishing of their industrial economies of reliance. My paper deals with hinders to the necessary planning and completion of actions dedicated to stopping the decline and ignition of durable development in such instances using the framework of urban growth machine and urban growth regimes. First I argue that urban development coalitions can be framed as collective action then I look to several necessary ingredients of it that can explain the (non)emergence or the lack of effectiveness of development coalitions in small Romanian townships. On the basis of non-systematic personal observations from several North-Western Transylvanian small urban settlements I discuss the main obstacles impeding the success of local development coalitions: local myths and the culture of powerlessness, deprived human resources, the actions of anti-development coalitions and defective leadership. Finally I propose that the exit from the vicious circle of anti-development conditions could start from considering the town as a community of practice in which learning should have a great role. Keywords: local development coalitions, urban growth machines, social capital, collective self-efficacy. 